#### 43335 Agencija za mobilnost i programe Europske unije

#### Uvod

Agencija za mobilnost i programe Europske unije javna je ustanova koju je Vlada RH osnovala 2007. godine (NN 121/17, 30/23) u svrhu stvaranja institucionalnog okvira za provedbu programa Europske unije u području obrazovanja i usavršavanja te mladih.

Trajna misija Agencije je omogućiti provedbu programa Europske unije u području znanosti, odgoja, obrazovanja i osposobljavanja te mladih i sporta u RH.

Vizija Agencije osmišljena je znatno šire – uključiti što više korisnika iz Republike Hrvatske u europski prostor obrazovanja, znanosti i mladih radi jačanja ljudskog i demokratskog potencijala, socijalne kohezije te konkurentnosti hrvatskog društva.

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| 43335 Agencija za mobilnost i programe Europske unije | 49.150.837 | 55.504.501 | 51.765.496 | 93,26 | 105,32 |
| 3701 RAZVOJ ODGOJNO OBRAZOVNOG SUSTAVA | 49.150.837 | 55.504.501 | 51.765.496 | 93,26 | 105,32 |

#### OBRAZLOŽENJE PROGRAMA

##### 3701 RAZVOJ ODGOJNO OBRAZOVNOG SUSTAVA

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| 3701 RAZVOJ ODGOJNO OBRAZOVNOG SUSTAVA | 49.150.837 | 55.504.501 | 51.765.496 | 93,26 | 105,32 |

###### Opis programa

Agencija pridonosi ostvarenju cilja razvoja odgojno-obrazovnog sustava kroz provedbu programa, mreža i inicijativa EU-a te multilateralnih i bilateralnih programa koji omogućuju sudjelovanje u aktivnostima međunarodnih razmjena, suradnje, projekata i mobilnosti odgojno-obrazovnim ustanovama, organizacijama na tržištu rada te organizacijama koje rade s mladima. U ovom dijelu Agencija je akreditirana od strane Europske komisije za provođenje programa Unije pod nazivom Erasmus+ i Europske snage solidarnosti u statusu Nacionalne agencije. Kao potporne inicijative programu Erasmus+, temeljem ugovora s Komisijom, Agencija provodi i mreže i inicijative poput: Europass, Euroguidance, Eurodesk, eTwinning, Radna skupina za strukovno obrazovanje i Eurydice.

Agencija također pridonosi razvoju sustava znanosti i inovacija provedbom dva programa Europske unije i to inicijative EURAXESS s uslužnim centrom za mobilnost istraživača i pružanjem usluge najvećeg dijela nacionalne potporne strukture za program Obzor Europa putem kojeg hrvatske znanstveno-istraživačke ustanove i druge organizacije imaju mogućnost suradnje na međunarodnim, kolaborativnim, znanstvenim projektima.

Uz navedene programe EU-a, Agencija temeljem Zakona o Agenciji za mobilnost i programe EU provodi međunarodne programe visokoškolske mobilnosti, poput programa CEEPUS te Bilateralnog programa akademske mobilnosti s preko 30 država svijeta.

Navedeni opis poslova i zadataka ima za cilj internacionalizaciju sustava obrazovanja i znanosti te područja mladih i sporta radi povećanja kvalitete tih sustava na način da se hrvatskim građanima, odgojno-obrazovnim ustanovama, organizacijama koje rade s mladima i znanstveno-istraživačkim ustanovama omogući sudjelovanje u aktivnostima međunarodne mobilnosti i učenja. Osiguravanjem mogućnosti za mobilnost i međunarodnu suradnju, provedba gore navedenih programa, inicijativa i projekata pridonosi jačanju ljudskog i demokratskog potencijala, socijalnoj koheziji te konkurentnosti hrvatskog društva.

Sve navedene aktivnosti u skladu su sa Provedbenim programom Ministarstva znanosti, obrazovanja i mladih za razdoblje 2024.-2028.

Važan element reforme obrazovnog sustava je internacionalizacija obrazovanja što podrazumijeva da obrazovne ustanove kroz mobilnost uspoređuju i unaprjeđuju svoje programe i nastavne metode, poboljšavaju rukovođenje obrazovnih ustanova i povećavaju svoju vidljivost u inozemstvu. Internacionalizacija obrazovanja pridonosi unaprjeđivanju kvalitete obrazovanja te priprema učenike i studente za rad u globalnom gospodarstvu. U cilju daljnje internacionalizacije visokih učilišta i poticanja njihove aktivne uloge u Europskom prostoru visokog obrazovanja i Bolonjskom procesu, kontinuirano se povećava dolazna i odlazna mobilnost, učenika, studenata te učitelja i nastavnika, stručnih suradnika i ravnatelja, potiče se uvođenje nastave na stranim jezicima u pokretanje združenih studija s eminentnim europskim i svjetskim visokim učilištima, te se povećava broj inozemnog akademskog osoblja na visokim učilištima.

Glavni programi koji predviđaju ostvarivanje navedenih ciljeva jesu: program EU za obrazovanje, osposobljavanje, mlade i sport Erasmus+ te sve potporne mreže i inicijative (Europass, Euroguidance, eTwinning, Radna skupina za strukovno obrazovanje, Eurodesk, Eurydice), Srednjeeuropski program sveučilišne razmjene studenata i profesora (CEEPUS) i stipendije u okviru Bilateralnog programa akademske mobilnosti.

**A589088 ADMINISTRACIJA I UPRAVLJANJE AMPEU**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A589088 | 382.245  | 1.136.610 | 1.130.273 | 99,44 | 295,69 |

**Zakonske i druge pravne osnove**

Agencija za mobilnost i programe EU osnovana je Zakonom o Agenciji (NN 121/17, 30/23) koji ujedno definira njezin opis poslova i nadležnosti. Osim Zakonom, djelatnost Agencije utvrđena je Uredbama i Odlukama Europske komisije i Europskog parlamenta, Ugovorima s Europskom komisijom o provedbi programa, inicijativa, mreža i projekata te Odlukama Ministarstva znanosti, obrazovanja i mladih o prijenosu dodatnih nadležnosti i zadataka na Agenciju.

**Opis aktivnosti**

Riječ je o temeljnoj aktivnosti Agencije koja obuhvaća sve redovne stručne poslove i aktivnosti na ostvarenju osnovnog cilja – internacionalizaciju sustava obrazovanja, osposobljavanja i znanosti te područja mladih i sporta radi povećanja kvalitete tih sustava na način da se hrvatskim građanima, odgojno-obrazovnim ustanovama, organizacijama koje rade s mladima, visokim učilištima i znanstveno-istraživačkim ustanovama omogući sudjelovanje u aktivnostima međunarodne mobilnosti, učenja, suradnje i volontiranja. Osiguravanjem mogućnosti za mobilnost i međunarodnu suradnju, provedba gore navedenih programa, inicijativa i projekata pridonosi jačanju ljudskog i demokratskog potencijala, socijalnoj koheziji te konkurentnosti hrvatskog društva.

Opis poslova i zadataka Agencije je sljedeći:

* Provedba programa EU Erasmus+ u području obrazovanja, osposobljavanja i mladih za razdoblje 2014.-2020. u svojstvu akreditirane Nacionalne agencije
* Provedba programa EU Obzor 2020. za istraživanje i inovacije za razdoblje 2014.-2020. u svojstvu nacionalne potporne strukture
* Provedba programa EU Europske snage solidarnosti u području volontiranja i solidarnosti mladih za razdoblje 2018.-2020. u svojstvu akreditirane Nacionalne agencije
* Provedba programa EU Erasmus+ u području obrazovanja, osposobljavanja, mladih i sporta za razdoblje 2021.-2027. u svojstvu akreditirane Nacionalne agencije
* Provedba programa EU Europske snage solidarnosti u području volontiranja i solidarnosti mladih za razdoblje 2021.-2027. u svojstvu akreditirane Nacionalne agencije
* Provedba programa EU Obzor Europa u području znanosti za razdoblje 2021.-2027. u svojstvu nacionalne potporne strukture
* Ostale EU mreže i inicijative, drugi međunarodni programi (EURAXESS, Euroguidance, Europass, eTwinning, Eurodesk, Eurydice, Radna skupina stručnjaka za VET, SALTO resursni centar za uključivanje i raznolikost u području obrazovanja, Study in Croatia, CEEPUS, Bilateralni program akademske mobilnosti itd.) te provedba EU projekata financiranih sredstvima Okvirnih programa EU za istraživanje i inovacije i dr.

**A589091 – PROVEDBA MREŽNIH PROJEKATA FINANCIRANIH IZ OKVIRNIH PROGRAMA EU-a**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A589091 | 106.241  | 202.766 | 66.427 | 32,76 | 62,52 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013; Odluka Ministarstva znanosti, obrazovanja i mladih o imenovanju nacionalnih osoba za kontakt za program EU Obzor Europa.

**Opis aktivnosti**

Aktivnost obuhvaća sljedeće projekte EU-a: NCP\_WIDERA.NET, MSCA-NET, ERA Talent i NCP4HE.

Agencija je nadležna za 12 tematskih područja i 5 misija programa Obzor Europa unutar kojega djelatnici Agencije koji su imenovani od strane MZOM-a za nacionalne osobe za kontakt sudjeluju u Obzor Europa mrežnim projektima, a projektne aktivnosti se financiraju iz proračuna svakog pojedinog projekta.

Nastavljajući praksu pokrenutu tijekom pandemije koronavirusa, dio događanja prebačen je u *online* oblik pa su tako ostvarena sudjelovanja na 74 događanja (treninzi, radionice, sastanci, *webinari*, info-dani i ostala događanja) vezanih za aktivnosti u mrežnim projektima NCP-a: ERA Talent, MSCA-NET, NCP\_WIDERA.NET, NCP4HE i RM Roadmap.

U 2024. Agencija je organizirala dvoje nacionalne konzultacije sa znanstvenim menadžerima. Osim toga, redovne aktivnosti uključuju izradu info i promo materijala, pravnih mišljenja, prijevode dokumenata, materijale te reprezentaciju za treninge i događaje.

Izvršenje aktivnosti u odnosu na plan je manje od predviđenoga jer su na razini konzorcija određene aktivnosti počele kasnije od planiranog. Postojao je također manjak interesa korisnika za aktivnosti za koje je Agencija isplaćivala financijsku potporu. Sredstva se prenose u sljedeću proračunsku godinu sukladno trajanju projekata.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj sudjelovanja na projektnim sastancima | Nacionalne kontakt osobe sudjeluju na projektnim sastancima sukladno dinamici definiranoj u svakom zasebnom Ugovoru o dodjeli bespovratnih sredstava. | Broj | 20 | AMPEU | 20 | 24 |

**A818023 PROVEDBA EURODESK MREŽE**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818023 | 56.497 | 63.333 | 66.632 | 105,21 | 117,94 |

**Zakonske i druge pravne osnove**

Zakon o Agenciji za mobilnost i programe EU, Ugovori s Europskom komisijom o provedbi Eurodesk mreže, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013.

**Opis aktivnosti**

Eurodesk je besplatni info-servis Europske komisije kojemu je svrha pružiti mladima i svima koji rade s mladima kvalitetne informacije o europskim programima i politikama za mlade, s ciljem promicanja mobilnosti u svrhu učenja i usavršavanja.

Tijekom 2024. aktivnosti su uključivale troškove poslovne suradnje sa 16 multiplikatora – informativnih centara koji na lokalnoj razini pružaju Eurodeskove usluge. Zatim, izradu i naručivanje informativnih, promotivnih i edukativnih materijala u svrhu informiranja mladih, troškove *online* informativnih kampanja o mogućnostima za mlade, troškove održavanja 3 nacionalna događanja (dva sastanka nacionalne Eurodesk mreže i trening nacionalne mreže). Predstavnicima organizacija multiplikatora omogućene su edukacije o informiranju mladih kako na nacionalnom nivou tako i na međunarodnom te iako je nešto manji broj predstavnika organizacija bio zainteresiran sudjelovati to nije umanjilo kvalitetu aktivnosti niti cjelokupan rad Eurodeska i multiplikatora.

Pokazatelji rezultata vezani su uz provedbu programa Erasmus+ i programa Europske snage solidarnosti.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana****vrijednost 2024.** | **Ostvarena****vrijednost 2024.** |
| Broj mladih osoba informiranih o europskim programima mobilnosti | Putem Eurodesk mreže mlade osobe primaju informacije o mogućnostima za volontiranje, neformalno učenje u inozemstvu itd., uživo na aktivnostima koje organizira AMPEU i Eurodeskovi multiplikatori te putem mrežnih kanala informiranja | Broj | 15.500 | AMPEU  | 16.000 | 17.800 |
| Broj polaznika stručnog osposobljavanja | Agencija će predstavnike organizacija multiplikatora educirati o informiranju mladih na modulima Qualifying Training Programme i europskom seminaru za multiplikatore | Broj | 16 | AMPEU | 16 | 17 |

**A818024 PROVEDBA E-TWINNING MREŽE**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818024 | 163.233 | 175.654 | 103.189 | 58,75 | 63,22 |

**Zakonske i druge pravne osnove**

Zakon o Agenciji za mobilnost i programe EU, Ugovori s Europskom komisijom o provedbi aktivnosti eTwinning, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013.

**Opis aktivnosti**

eTwinning je europska zajednica odgojno-obrazovnih djelatnika u 46 zemalja koja djeluje u sklopu Europskog portala za školsko obrazovanje kao sigurna platforma za suradnju odgojno-obrazovnih djelatnika iz svih zemalja članica eTwinninga. (u Hrvatskoj njih više od 23.000) s ciljem umrežavanja, stručnog usavršavanja, provedbe projekata i suradnje. eTwinningova zajednica okupljena je posredstvom digitalne platforme namijenjene međunarodnoj suradnji i usavršavanju odgojno-obrazovnih djelatnika, od predškolskog odgoja i obrazovanja do srednjoškolskog obrazovanja.

Tijekom 2024. godine ostvarena je ukupno 81 eTwinningova mobilnost za odgojno-obrazovne djelatnike, a sudjelovali su i djelatnici inicijative eTwinning. Od toga je ostvareno 37 fizičkih mobilnosti hrvatskih korisnika, eTwinningovih ambasadora i djelatnika Nacionalne organizacije za potporu eTwinningu na 15 fizičkih događanja (međunarodni seminari, radionice i konferencije) i 44 *online* mobilnosti na 5 obrazovnih događanja (međunarodni seminari, konferencije, radionice, sastanci). Izdvojeno: sudjelovanje na europskoj *online* eTwinning konferenciji; sudjelovanje na godišnjoj konferenciji Inicijative za obrazovanje učitelja i nastavnika, sudjelovanje na europskoj tematskoj konferenciji za eTwinningove škole.

Nadalje, provedene su aktivnosti uključivale održavanje 2 radionice pod vodstvom eTwinningovih ambasadora na nacionalnoj godišnjoj CARNet konferenciji i međunarodnoj konferenciji Hrvatske zajednice osnovnih škola te organizaciju nacionalne godišnje eTwinningove konferencije *online*. Provedene su aktivnosti također obuhvatile organizaciju promotivnih i informativnih aktivnosti, pripremu i izradu promotivnih i informativnih materijala, provođenje promotivne kampanje na društvenim mrežama, troškove održavanja mrežne domene i licence Zoom, troškove organizacije i provođenja informativno-promotivnih edukacija Erasmus+ i eTwinningovih ambasadora. Uz potporu mreže dugogodišnjih ambasadora eTwinninga u 2024. godini organizirano je 66 aktivnosti usavršavanja za hrvatske korisnike eTwinninga, koja su okupila 2495 korisnika. Događanja su održana u virtualnom i fizičkom formatu te hibridno.

Mreža eTwinningovih ambasadora nastavila je s pružanjem podrške korisnicima eTwinninga, posebno u kontekstu migracije eTwinninga na novu platformu.

U svibnju 2022., započela je migracija podataka s platforme eTwinning na novu platformu – *European School Education Platform* (ESEP) što je uzrokovalo značajne poteškoće postojećim korisnicima (nemogućnost ulaska na platformu, nestajanje podataka o korisnicima i projektima) i utjecalo na broj novoregistriranih projekata i u 2024. godini. Tijekom 2024. godine, unatoč nastavku tehničkih poteškoća u funkcioniranju same platforme, uspješno je registrirano 1008 novih hrvatskih korisnika i 937 projekata eTwinninga - ovime su ostvarene vrijednosti za 2024. i dalje manje u odnosu na ciljane vrijednosti. Ostale ostvarene vrijednosti su značajno premašene u odnosu na planirano.

Općenito, izvršenje proračuna je u odnosu na plan bilo 59%, na što je utjecalo nekoliko faktora: u 2024. nastavljena je potpora registriranim korisnicima u vezi s uočenim poteškoćama s prelaskom na novu platformu (sporost platforme zbog migracije velikog broja podataka, navikavanje na novi tehnički koncept nove platforme, nestajanje podataka o korisnicima, o njihovim projektima i sl.). Ove okolnosti zahtijevale su ulaganje velikih ljudskih kapaciteta u podršci korisnicima, što je otežalo provedbu drugih planiranih aktivnosti.

Uz to, djelatnice koje provode eTwinning su promjenom Pravilnika o sistematizaciji Agencije u ožujku 2024. prešle u novoosnovani odjel, te je bilo je potrebno vrijeme da on postane potpuno operativan, što je uključivalo uspostavu procesa, preraspodjelu osoblja te postavljanje administrativnih okvira. To je dovelo do privremenog usporavanja provedbe programa.. Unatoč tome, neće biti značajnih posljedica slabije potrošnje, s obzirom da eTwinning ima paušalni (lump sum) proračun, u kojem je bitno ostvarenje planiranih indikatora u dvogodišnjem razdoblju, što je i učinjeno.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj održanih informativno-edukacijskih aktivnosti | Informativno- edukacijske aktivnosti obuhvaćaju radionice, info dane, mrežne edukacije, godišnju eTwinning konferenciju te gostovanja na stručnim skupovima; a održavaju se u svrhu promocije mogućnosti eTwinninga i stručnog usavršavanja odgojno-obrazovnih djelatnika. Provode se fizički i online. | Broj  | 95  | AMPEU | 95 | 66 |
| Broj ostvarenih eTwinning mobilnosti | eTwinning mobilnosti su stručna usavršavanja koja se odvijaju u jednoj od zemalja sudionica eTwinninga. Ciljani rezultat eTwinning mobilnosti je osposobljavanje za korištenje funkcionalnosti eTwinning platforme, umrežavanje, pokretanje i provedba eTwinning projekata te integracija aktivnosti ostvarenih eTwinningom u kurikulume odgojno-obrazovnih ustanova. Provode se fizički i online. | Broj  | 40 | AMPEU | 50 | 81 |
| Broj registriranih eTwinning projekata | eTwinning projekti su digitalni projekti kojima se promiču digitalne prakse, e-sigurnost, inovativni i kreativni pedagoški pristupi te suradnja u nastavi između učitelja i učenika.  | Broj  | 800 | *NSO desktop* (digitalna platforma Središnje službe za podršku eTwinningu kao izvor statističkih podataka) | 900 | 937 |
| Broj registriranih korisnika eTwinninga  | Registracijom na eTwinning digitalnu platformu korisnicima se omogućava pokretanje eTwinning projekata, umrežavanje s kolegama u odgojno-obrazovnim ustanovama iz eTwinning zemalja, pronalaženje partnera za Erasmus+ projekte, te profesionalna usavršavanja. | Broj  | 2.200 | *NSO desktop* (digitalna platforma Središnje službe za podršku eTwinningu kao izvor statističkih podataka) | 2.300 | 1.008 |

**A818033 - ZNANSTVENA I VISOKOŠKOLSKA MOBILNOST**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818033 | 408.753 | 501.706 | 417.562 | 83,23 | 102,16 |

**Zakonske i druge pravne osnove**

Zakon o Agenciji za mobilnost i programe EU.

**Opis aktivnosti**

CEEPUS (Srednjoeuropski program razmjene za sveučilišne studije) regionalni je program mobilnosti studenata, doktoranada i nastavnog osoblja usmjeren na visoko obrazovanje i temelji se na multilateralnom sporazumu. Osnovni cilj programa jest promicanje međunarodne suradnje visokih učilišta, poticanje akademske mobilnosti dionika visokog obrazovanja te promicanje regionalne i europske dimenzije u studijskim programima.

Bilateralni program akademske mobilnosti odnosi se na stipendiranje državljana Republike Hrvatske i stranih državljana temeljem bilateralnih akata suradnje u obrazovanju i znanosti koje je Republika Hrvatska potpisala sa zemljama partnerima u inozemstvu.

Sredstva na aktivnosti isplaćena su za stipendije hrvatskim i stranim studentima te nastavnom osoblju kroz programe CEEPUS i Bilateralni program akademske mobilnosti (bilateralne stipendije).

U 2024. odobreno je povećanje proračuna na stavci Naknade kućanstvima i građanstvu iz koje se financiraju sve isplate vezane za stipendije (mjesečne potpore, putni troškovi, troškovi smještaja, troškovi zdravstvenog osiguranja) za oba programa. Tijekom 2024. nisu iskorištene sve bilateralne stipendije koje su ponuđene drugim zemljama na temelju bilateralnih ugovora što je dovelo do niže potrošnje od planirane. Osim toga, zabilježena su i odustajanja od stipendije prije početka zimskog semestra.

U programu CEEPUS broj mobilnosti je rastao, no trend uočen i u drugim programima mobilnosti primijećen je i u CEEPUS-u, a to je skraćivanje perioda mobilnosti, odnosno veći interes studenata za kratkoročnim mobilnostima, uslijed čega broj mobilnosti ne pada unatoč sve manje brojem studenata u Hrvatskoj, no postoje izazovi u apsorpciji sredstava. Nadalje, razmjerno niske stipendije u CEEPUS-u su podignute u 2024. godini pa pozitivne odjeke toga tek očekujemo ubuduće. Kada je riječ o nastavničkim mobilnostima, potrebno je nastaviti raditi na uklanjanju prepreka mobilnostima nastavnika iz trećih zemalja koji odustaju od mobilnosti i zbog postavljenih administrativnih prepreka poput nužnosti prijave rada čak i u slučajevima vrlo kratkih mobilnosti gostujućeg predavanja i slično. 10% ukupnoga broja prijava za nastavničke mobilnosti nije realizirano uslijed odustajanja, većinom zbog administrativnih razloga i izazova.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana vrijednost 2024.** | **Ostvarena vrijednost 2024.** |
| Broj korisnika dolaznih i odlaznih stipendija | Bilateralnim sporazumima je određen broj stipendija za pojedinu zemlju za određene kategorije. (npr. Jezični tečaj, djelomični studij, istraživački i li predavački boravak). U CEEPUS programu RH osigurava godišnje 500 mjeseci stipendija | Broj | 1.000 | AMPEU | 1.080 | 162 (Bil.)1.104 (CEEPUS)1.166 ukupno |

**A818042 - OBZOR EUROPA I MOBILNOST ISTRAŽIVAČA**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818042 | 28.946 | 70.827 | 63.170 | 89,19 | 218,24 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/695 Europskog parlamenta i Vijeća od 28. travnja 2021. o uspostavi Okvirnog programa za istraživanja i inovacije Obzor Europa, o utvrđivanju pravila za sudjelovanje i širenje rezultata te o stavljanju izvan snage uredbi (EU) br. 1290/2013 i (EU) br. 1291/2013, Odluka MZOM-a o imenovanju nacionalnih osoba za kontakt za program Europske unije Obzor Europa.

**Opis aktivnosti**

Obzor Europa (*Horizon Europe*) okvirni je program Europske unije za istraživanje i inovacije za razdoblje od 2021. do 2027. godine. Obzor Europa doprinijet će ostvarivanju ključnih strateških ciljeva Europske unije vezanih za istraživanje, tehnologijski razvoj i inovacije te provedbu Europskog istraživačkog prostora (*European Research Area*).

EURAXESS je inicijativa Europske komisije namijenjena povećavanju i olakšavanju mobilnosti istraživača i znanstvenika. U programu EURAXESS sudjeluju institucije iz 43 europske zemlje. Glavni je zadatak ovog programa pomagati stranim istraživačima, znanstvenicima i znanstvenim organizacijama koje ugošćuju strane istraživače prilikom dolaska u Hrvatsku na rad na znanstvenim projektima. Osim stranim istraživačima, ovaj program pomaže i hrvatskim istraživačima da dobiju više informacija o realizaciji istraživačkog rada u inozemstvu, međunarodne suradnje i financijskih pomoći/stipendija.

Aktivnosti tijekom 2024. godine uključivale su savjetovanje korisnika u pripremi i provedbi projekata i traženju stranih partnera, prilagodbu i održavanje nacionalnog portala za program Obzor Europa, sudjelovanje na tematskim sastancima s Komisijom te rad na mrežnim projektima. Nastavljajući praksu uvedenu zbog pandemije koronavirusa, planirani informativni dani, radionice i konferencije tijekom 2024. godine djelomično su održani *online* te je time ostvarena značajna financijska ušteda.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj sudjelovanja na planiranim događanjima | Sudjelovanje na NCP redovnim sastancima u organizaciji Europske komisije (EK), na sastancima članova programskih odbora u organizaciji (EK), na sastancima radnih skupina EK (eCORDA, MGA expert group, EURAXESS radna skupina), informativnim danima EK i sastancima EURAXES krovnih organizacija | Broj | 140 | AMPEU | 140 | 151 |
| Broj održanih informativnih dana, radionica, obuka i konferencija  | Održavanje informativnih dana, radionica i/ili konferencija vezanih za program Obzor Europa i mobilnost istraživača. | Broj | 13 | AMPEU | 13 | 30 |

**A818043 - ERASMUS PLUS PROVEDBA PROGRAMA OD 2014. DO 2020.**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818043 | 3.391.195 | 4.173.241 | 3.422.988 | 82,02 | 100,94 |

**Zakonske i druge pravne osnove**

Zakon o Agenciji za mobilnost i programe EU, Ugovori s Europskom komisijom o provedbi programa i projekata; Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013.

**Opis aktivnosti**

Za provedbu programa Erasmus+ nadležno tijelo prema Europskoj komisiji je Ministarstvo znanosti, obrazovanja i mladih.

Sredstva na aktivnosti isplaćena su najvećim dijelom za plaće i ostala materijalna prava zaposlenika, zatim na službena putovanja, stručna usavršavanja zaposlenika, usluge promidžbe i informiranja, intelektualne i osobne usluge, zakupnine i najamnine, reprezentaciju te na uredsku opremu i namještaj.

Troškovi zakupnina i najamnina odnose se na najmove prostora i opreme za info dane i radionice, na što se odnosi i trošak reprezentacije koji je utrošen na hranu i piće na takvim događanjima, dok je trošak intelektualnih i osobnih usluga najvećim dijelom utrošen za evaluaciju projektnih prijava i ocjenu završnih izvješća projekata, a sve u svrhu postizanja visoke kvalitete projektnih prijava i provedbe odobrenih projekata, te visoke stope realiziranosti projekata.

Agencija je tijekom 2024. godine objavila 30 informativnih izdanja, 15 publikacija i 10 drugih materijala, poput plakata te priznanja na temu programa Erasmus+. Sve publikacije objavljene su na mrežnoj stranici, a neke su zbog nužnosti diseminacije informativnih materijala na fizičkim događanjima otisnute. Uz, to u 2024. godini izrađeno je oko 20 videaposvećenih programu Erasmus+ s pripadajućim mrežama i inicijativama**.**

Kao važan alat za širenje informacija i promociju programa koje Agencija provodi valja istaknuti elektronički [Vjesnik AMPEU-a](https://ampeu.hr/publikacije/vjesnik-ampeu) koji se šalje četiri puta godišnje na prosječno 12.500 adresa korisnika i drugih zainteresiranih primatelja.

Agencija prema potrebi izrađuje i odredišne stranice kako bi uz pomoć digitalnog marketinga privukla čim više zainteresirane publike na internetsko mjesto s korisnim i zanimljivim informacijama o programima koje provodi. Također, odredišne stranice se koriste i za potrebe privlačenja publike na informativno promotivna događanja.

Tijekom 2024. godine Agencija je nastavila dobru suradnju s medijima, što je rezultiralo s 4.156 priloga medijska priloga u odabranim medijima, gdje je program Erasmus+ bio zastupljen u 47% ukupnog broja svih objava.

Promovirani su mogućnosti i rezultati programa Erasmus+ putem 11 profila na najvažnijim društvenim mrežama. Korišteni su primjeri dobre prakse i pozitivna iskustva korisnika kako bi se inspirirali potencijalni prijavitelji, ističući prioritete programa poput uključivanja i raznolikosti, digitalne transformacije, održivosti, zaštite okoliša i aktivnog građanstva.

Agencija mogućnosti programa, mreža i inicijativa u svojem djelokrugu promovira s pomoću devet mrežnih stranica. Sredinom 2024. godine arhivirana je mrežna stranica [www.mobilnost.hr](http://www.mobilnost.hr) koju je 2021., s početkom ovog programskog razdoblja programa Erasmus+, zamijenila nova stranica [www.ampeu.hr](http://www.ampeu.hr). Pet mrežnih stranica usmjereno je promociji Erasmusa+ i pripadajućih mreža i inicijativa, a zajedno su u 2024. ostvarile više od milijun pregleda te 185.269 jedinstvenih posjetitelja. S više od pola milijuna pregleda najposjećenija je stranica [[www.ampeu.hr](https://www.ampeu.hr)](https://www.ampeu.hr) koja je ujedno glavna stranica za informacije o programu Erasmus+.

Na agencijskim stranicama redovito su objavljivane novosti, natječaji, inspirativne priče korisnika i drugi relevantni sadržaji. Agencija je organizirala 288 događanja na temu programa Erasmus+, većinom u fizičkom formatu, s ukupno 17.190 sudionika. Isto tako, važno je napomenuti da su na poticaj i uz koordinaciju Agencije, hrvatski korisnici programa Erasmus+ organizirali dodatnih 291 događanje diljem zemlje tijekom globalne manifestacije Dani Erasmusa. Online statistički podaci pokazuju da su informacije o programu Erasmus+ prikazane na društvenim mrežama dosegnule više od 1,4 milijuna korisnika te potaknule angažman njih više od 200.000. Nadalje, digitalna kampanja vezana uz Dane Erasmusa privukla je pozornost više od 85 tisuću korisnika društvenih mreža.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj događanja | Agencija program provodi organizacijom informativno-promotivnih i edukativnih događanja za prijavitelje, korisnike i dionike  | broj | 290 | AMPEU | 290 | 288 |
| Broj sudionika na događanjima | Procijenjeni broj sudionika na događanjima u organizaciji Agencije i gostovanjima | broj | 19.000 | AMPEU | 19.000 | 17.190 |
| Broj posjeta mrežnim stranicama | Agencija održava niz mrežnih stranica kojima se promiču mogućnosti programa Erasmus+  | broj | 900.000 | AMPEU | 905.000 | 1.015.449 |
| Broj korisnika na društvenim mrežama | Agencija održava niz stranica na društvenim mrežama radi promocije programa Erasmus+  | broj | 37.000 | AMPEU | 38.000 | 52.293 |

**A818044 ERASMUS PLUS - PROJEKTI ZA KORISNIKE –OBRAZOVANJE OD 2014. DO 2020.**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818044 | 2.996.992 | 825.671 | 639.461 | 77,45 | 21,34 |

**Zakonske i druge pravne osnove**

Zakon o Agenciji za mobilnost i programe EU, Ugovori s Europskom komisijom o provedbi programa i projekata; Uredba (EU) br. 1288/2013 Europskog parlamenta i Vijeća od 11. prosinca 2013. o uspostavi programa „Erasmus+”: programa Unije za obrazovanje, osposobljavanje, mlade i sport i stavljanju izvan snage odluka br. 1719/2006/EZ, 1720/2006/EZ i 1298/2008/EZ.

**Opis aktivnosti**

Ova aktivnost započela je 2014. godine i provodila se svake godine do završetka svih potpisanih ugovora o dodjeli bespovratnih sredstava korisnicima te predaje finalnog izvješća Europskoj komisiji u okviru programa Erasmus+ za razdoblje 2014.-2020.

Agencija je tijekom 2024. godine odobravala završna izvješća i vršila isplate završnih isplata korisnicima. Obrađeno je ukupno 96 završnih izvješća projekata. S obzirom da je s natječajnom 2020. godinom završilo programsko razdoblje za Erasmus+ 2014.-2020., smanjuje se iznos isplaćenih sredstava budući da nema novih ugovaranja projekata. Također s krajem 2021. godine završile su i Aktivnosti transnacionalne suradnje. Od 2025. godine nadalje nije predviđeno financiranje iz ove aktivnosti. S obzirom na završetak programskog razdoblja svi pokazatelje rezultata iznose nula i nisu prikazani.

**A818055 PORTAL STUDY IN CROATIA**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818055 | 37.999 | 58.015 | 57.720 | 99,49 | 151,90 |

**Zakonske i druge pravne osnove**

Zakon o Agenciji za mobilnost i programe EU.

**Opis aktivnosti**

Inicijativa Study in Croatia sustavno promovira hrvatska visoka učilišta u inozemstvu s ciljem privlačenja stranih studenata na upis cjelokupnih studijskih programa na svim razinama visokoškolskog obrazovanja. Portal Study in Croatia polazišna je točka i sveobuhvatan izvor informacija za strane studente zainteresirane za studiranje u Hrvatskoj.

Većina sredstava za 2024. planirana je za troškove sudjelovanja na međunarodnim sajmovima. U skladu s raspoloživim financijskim sredstvima, ukupno smo sudjelovali na 3 međunarodna sajma. Dio financijskih sredstava planiran je i izvršen za promotivne aktivnosti koje su uključivale grafičku pripremu i tisak promotivnih materijala, dok je dio utrošen za angažman vanjskih stručnjaka i organizaciju specijalizirane edukacije za visoka učilišta. Planirani su i izvršeni troškovi službenih putovanja (godišnji sastanak djelatnika nacionalnih agencija i sudjelovanja na sajmovima). Zbog ograničenih financijskih sredstava i nemogućnosti pokrivanja svih troškova organizacije štanda na sajmovima, Agencija je tijekom 2024. uvela participaciju visokih učilišta u troškovima organizacije sudjelovanja na sajmovima. Sukladno odabranim modelima, visoka učilišta sufinancirala su troškove sudjelovanja na 2 sajma. Svi iznosi sufinanciranja iskazani su u izvršenju financijskog plana.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost**  | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj sajmova na kojima je sudjelovala hrvatska delegacija visokih učilišta | AMPEU, u suradnji s MZOM, planira sudjelovanje hrvatskih visokih učilišta na međunarodnim sajmovima visokog obrazovanja godišnje s ciljem učinkovite promocije hrvatskog visokog obrazovanja u inozemstvu. Pokazatelj je broj ostvarenih posjeta sajmovima u odnosu na godišnji plan. | Broj | 2 | AMPEU | 4 | 3 |

**A818058 EUROPSKE SNAGE SOLIDARNOSTI PROVEDBA PROGRAMA**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818058 | 448.541 | 324.497 | 219.639 | 67,69 | 48,97 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/888 Europskog parlamenta i Vijeća od 20. svibnja 2021. o uspostavi programa Europske snage solidarnosti i o stavljanju izvan snage uredaba (EU) 2018/1475 i (EU) br. 375/2014., Ugovori s Europskom komisijom o provedbi programa i projekata.

**Opis aktivnosti**

Program za razdoblje 2021.-2027. podrazumijeva provedbu aktivnosti volontiranja i projekata solidarnosti.

Sredstva na aktivnosti isplaćena su najvećim dijelom u svrhu operativnih troškova provedbe programa Europske snage solidarnosti, u najvećoj mjeri na troškove evaluacije projektnih prijava kroz intelektualne i osobne usluge te rashode za zaposlene na temelju sufinanciranja plaća i ostalih troškova za zaposlene. Zatim u svrhu troškova promotivnih i informativnih kampanja i materijala, sufinanciranje materijalnih troškova poslovanja Agencije što se najvećim dijelom odnosi na službena putovanja i smještaja vanjskih suradnika te stručna usavršavanja zaposlenika, a sve u svrhu postizanja visoke kvalitete projektnih prijava kao i projekata, te visoke stope realiziranosti projekata.

Za provedbu programa Europske snage solidarnosti nadležno tijelo prema Europskoj komisiji je Ministarstvo znanosti, obrazovanja i mladih.

Agencija je tijekom 2024. godine objavila 31 različito izdanje informativnih publikacija i materijala (letke, brošure, plakate, plakete i slično), od čega su 3 publikacije povezane s programom Europske snage solidarnosti (ESS). Sve publikacije objavljene su na agencijskoj mrežnoj stranici kako bi bile dostupne što većem broju korisnika, a za potrebe fizičkih događa jedna je brošura otisnuta u ukupnoj nakladi od 1.000 primjeraka. Agencija iz godine u godinu vodi računa kako optimalno tiskati informativne materijale u skladu s usmjerenjem prema zelenom poslovanju. Stoga se veći naglasak stavlja na *online* oblike komunikacije. U prilog tome izdvajamo *online* kampanju u povodu Europskog tjedna mladih (od 12. do 19. travnja 2024.) na temu aktivnog sudjelovanja mladih s primjerima dobre prakse iz programa Europske snage solidarnosti (i Erasmus+ mladi). Objavljeno je više članaka na mrežnoj stranici Agencije te je objavljen promotivni članak na portalu Index.hr koji je ostvario 7.532 pregleda od 7.192 jedinstvena korisnika. Također je izrađen [promotivni video na temu Europskog tjedna mladih](https://www.youtube.com/watch?v=kecuBCjkcgg) koji je korišten na društvenim mrežama. Promotivne aktivnosti na mrežnoj stranici i društvenim mrežama na temu Europskog tjedna mladih generirale su 1.975 reakcija, komentara i dijeljenja. Objave su dosegnule 87.759 ljudi, prikazane su 561.995 puta te su rezultirale s 18.161 klikom na članke i 108.674 pregleda videa. Održano je 75 događanja tijekom Europskog tjedna mladih.

Također, online statistički podaci pokazuju da su informacije o programu Europske snage solidarnosti prikazane na društvenim mrežama dosegnule oko 190.000 korisnika te potaknule više od 50.000 interakcija s objavljenim sadržajem.

Kao važan alat za širenje informacija i promociju programa koje Agencija provodi valja istaknuti elektronički Vjesnik AMPEU-a koji se šalje četiri puta godišnje na oko 12.500 adresa korisnika i drugih zainteresiranih primatelja. Program Europske snage solidarnosti predstavljen je na ukupno 73 gostovanja i događanja u organizaciji Agencije, s dosegom od 4.878 sudionika. Uz to program je promoviran i tijekom brojnih aktivnosti koje su organizirali različiti partneri i dionici kao što su Predstavništvo Europske komisije u Hrvatskoj i Ured za udruge Vlade Republike Hrvatske. Redovito se održavala mrežna stranica programa Europske snage solidarnosti na kojoj su se isticali primjeri dobre prakse, priče sudionika, mjere podrške i slično, a osigurana je i usklađenost sa Zakonom o pristupačnosti mrežnih stranica i programskih rješenja za pokretne uređaje tijela javnog sektora Republike Hrvatske (NN 17/19). Planirani ciljani broj događanja i sudionika nisu značajno veći od ostvarenih vrijednosti. Uz gore navedene rezultate digitalnih i medijskih kampanja valja dodati i učinke upravljanja mrežnim stranicama [www.europskesnagesolidarnosti.hr](http://www.europskesnagesolidarnosti.hr) i [www.ampeu.hr](http://www.ampeu.hr) budući da se na tim stranicama objavljuju važni sadržaji povezani s ESS-om. Tijekom 2024. godine obje stranice su ostvarile ukupno 577.163 pregleda i 83.707 posjetitelja. Visoka medijska prisutnost programa postignuta je i kroz 165 članaka u raznim medijima.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj događanja | Agencija program provodi organizacijom informativno-promotivnih i edukativnih događanja za prijavitelje, korisnike i dionike  | broj | 80 | AMPEU | 80 | 73 |
| Broj sudionikana događanjima | Procijenjeni broj sudionika na događanjima u organizaciji Agencije i gostovanjima | broj | 7.500 | AMPEU | 7.500 | 4.878 |
| Broj posjeta mrežnim stranicama | Agencija održava niz mrežnih stranica kojima se promiču mogućnosti programa ESS  | broj | 500.000 | AMPEU | 505.000 | 577.163 |
| Broj korisnika na društvenim mrežama | Agencija održava niz stranica na društvenim mrežama radi promocije ESS-a  | broj | 24.000 | AMPEU | 25.000 | 27.914 |

**A818059 EUROPSKE SNAGE SOLIDARNOSTI – PROJEKTI ZA KORISNIKE OD 2018. DO 2020.**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818059 | 24.399 | 12.700 | 0 | 0 | 0 |

**Zakonske i druge pravne osnove**

Zakon o Agenciji za mobilnost i programe EU, Ugovori s Europskom komisijom o provedbi programa i projekata, Uredba Europskog parlamenta i Vijeća o utvrđivanju pravnog okvira Europskih snaga solidarnosti i izmjeni uredbi (EU) br. 1288/2013, (EU) br. 1293/2013, (EU) br. 1303/2013, (EU) br. 1305/2013, (EU) br. 1306/2013 i Odluke br. 1313/2013/EU.

**Opis aktivnosti**

Europska komisija od 2018. godine provodi program pod nazivom Europske snage solidarnosti (ESS). Program za razdoblje 2018.-2020. obuhvaćao je provedbu aktivnosti volontiranja, projekata solidarnosti, aktivnosti zapošljavanja i pripravništva u području solidarnosti.

S obzirom da je s natječajnom godinom 2020. završilo programsko razdoblje za Europske snage solidarnosti 2018.-2020., smanjuje se iznos isplaćenih sredstava budući da nema novih ugovaranja projekata. Tijekom 2024. obrađeno je jedno završno izvješće projekta koje je ujedno i posljednje. Spomenuto je izvješće imalo povrat sredstava stoga nema izvršenja na ovoj aktivnosti. Također s krajem 2021. godine završili su i ciklusi osposobljavanja i evaluacije i aktivnosti umrežavanja iz programskog razdoblja 2018.-2020. Od 2025. godine nadalje nije predviđeno financiranje iz ove aktivnosti, svi pokazatelji rezultata iznose nula i nisu prikazani.

**A818060 EURYDICE EUROPSKA MREŽA ZA PODATKE I ANALIZU U SUSTAVIMA OBRAZOVANJA**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818060 | 40.494 | 85.899 | 62.712 | 73,43 | 154,87 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013, Ugovor s Europskom komisijom o provedbi Eurydice mreže.

**Opis aktivnosti**

Mreža Eurydice pruža potporu i omogućuje europsku suradnju u području cjeloživotnog obrazovanja tako da pruža informacije o obrazovnim sustavima i politikama na svim razinama u 40 država te producira studije o pitanjima vezanim uz europske obrazovne sustave. Nacionalna jedinica za Eurydice u Hrvatskoj uspostavljena je 2011. godine, a poslove Nacionalne jedinice za Eurydice preuzela je Agencija počevši od 1. siječnja 2018. godine.

Aktivnosti u 2024. uključivale su prikupljanje podataka za 9 publikacija i web alata mreže Eurydice, prijevod i lekturu dvije publikacije, lekturu i prijevod 10 poglavlja opisa obrazovnih sustava, sudjelovanje dvije djelatnice Eurydice nacionalne jedinice na jednom fizičkom sastanku u Lisabonu. Nadalje, provedene su 3 promotivne kampanje na društvenim mrežama i pripremljen je 1 promotivni video. Broj publikacija za prijevod određen je programom rada za dvogodišnje razdoblje. Prema programu rada u 2024. planiran je i izvršen prijevod 2 publikacije. Pokazatelji rezultata vezani su uz provedbu plana rada Nacionalne jedinice za Eurydice za dvogodišnje projektno razdoblje, od travnja 2023. do ožujka 2025. godine.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj Eurydice publikacija prevedenih na hrvatski jezik | Pokazatelj obuhvaća broj prevedenih publikacija koje je izradila Europska izvršna agencija za obrazovanje i kulturu (EACEA). (koordinirajuća jedinica za mrežu Eurydice) na hrvatski jezik prema programu rada za Nacionalnu jedinicu za Eurydice definiranom za jednogodišnje razdoblje. Povećanje broja prevedenih publikacija na hrvatski jezik ukazuje na povećanje vidljivosti mreže Eurydice i njezinih aktivnosti te bolju informiranost stručne i šire javnosti o obrazovnim sustavima. | Broj | 3 | AMPEU | 4 | 2 |
| Broj novinskih članaka objavljenih na temu Eurydice publikacija i aktivnosti | Pokazatelj obuhvaća broj novinskih članaka objavljenih na temu Eurydice publikacija i aktivnosti objavljenih u tiskanim i elektroničkim medijima na lokalnoj, regionalnoj ili nacionalnoj razini. Povećanje broja ukazuje na povećanje vidljivosti mreže Eurydice i njezinih aktivnosti među širom javnosti. | Broj | 10 | AMPEU | 11 | 15 |

**A818061 ERASMUS PLUS - SUFINANCIRANJE – DIO PROVEDBE MLADI**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818061 | 328.968 | 346.216 | 344.675 | 99,55 | 104,77 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013, Ugovori s Europskom komisijom o provedbi programa i projekata.

**Opis aktivnosti**

Operativni troškovi provedbe programa Erasmus+ (mladi), u najvećoj mjeri troškovi rashoda za zaposlene na temelju sufinanciranja plaća i ostalih rashoda za zaposlene, te financiranje materijalnih rashoda što se najvećim dijelom odnosi na intelektualne i osobne usluge, službena putovanja, stručna usavršavanja zaposlenika te na usluge promidžbe i informiranja, a sve u svrhu postizanja visoke kvalitete projektnih prijava kao i projekata, te visoke stope realiziranosti projekata.

Pokazatelji rezultata vezani su uz provedbu programa Erasmus+ (mladi).

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena vrijednost za 2024.** |
| Broj ocijenjenih prijava | Ocijenjene projektne prijave (akreditacije i projekti) | Broj | 200 | AMPEU | 210 | 215 |
| Broj ugovora s vanjskim suradnicima | Ostali intelektualni troškovi (ugovoreni delegati i ambasadori programa) | Broj | 15 | AMPEU | 22 | 30 |
| Broj edukacija | Radionice i webinari za zainteresiranu javnost i korisnike | Broj | 7 | AMPEU | 9 | 6 |

**A818063 EUROPSKE SNAGE SOLIDARNOSTI – PROJEKTI ZA KORISNIKE OD 2021. DO 2027.**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818063 | 2.053.409 | 2.185.816 | 2.138.663 | 97,84 | 104,15 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/888 Europskog parlamenta i Vijeća od 20. svibnja 2021. o uspostavi programa Europske snage solidarnosti i o stavljanju izvan snage uredaba (EU) 2018/1475 i (EU) br. 375/2014., Ugovori s Europskom komisijom o provedbi programa i projekata.

**Opis aktivnosti**

Europska komisija od 2024. godine nastavlja s provođenjem programa Europske snage solidarnosti (ESS) u programskom razdoblju od 2021. do 2027. godine. Program Europske snage solidarnosti uključuje provedbu aktivnosti volontiranja, projekte solidarnosti, aktivnosti umrežavanja, provedbu popratnih aktivnosti za pružanje podrške mladim osobama uključenima u program (ciklus osposobljavanja i vrednovanja) te informativnih i promotivnih aktivnosti.

Agencija je tijekom 2024. godine raspisivala natječaje za prijavu projektnih prijedloga te provela njihovu evaluaciju, sklopila ugovore s odabranim korisnicima, provodila nadzor nad provedbom ugovorenih projekata, vršila isplate predujmova i završnih isplata korisnicima, organizirala informativna i promotivna događanja u fizičkom kao i u *online* obliku te savjetovala sve korisnike tijekom prijave i provedbe projekata. Tijekom 2024. ukupno je isplaćeno 75 predujmova za projekte Europskih snaga solidarnosti s drugog natječajnog roka za 2023. godinu i prvog natječajnog roka za 2024. godinu. Analizirana su završna izvješća i isplaćene su 82 završne isplate vezane uz natječajne godine 2021.-2023. Također su održane 4 fizičke aktivnosti umrežavanja (NET), 3 nacionalne i jedna međunarodna, 20 aktivnosti umrežavanja na koje je Agencija poslala 28 sudionika te 15 aktivnosti u okviru ciklusa osposobljavanja i vrednovanja u rezidencijalnom formatu sa 215 sudionika.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana** **vrijednost 2024.** | **Ostvarena** **vrijednost 2024.** |
| Broj ugovorenih volonterskih projekata | Broj volonterskih projekata koji su ugovoreni u okviru dotičnoga Poziva | broj | 50 | AMPEU | 55 | 42 |
| Broj sudionika u ugovorenim volonterskim projektima | Broj volontera u volonterskim projektima koji su ugovoreni u okviru dotičnoga Poziva | broj | 600 | AMPEU | 650 | 544 |
| Broj ugovorenih projekata solidarnosti | Broj projekata solidarnosti koji su ugovoreni u okviru dotičnoga Poziva  | broj | 25 | AMPEU | 30 | 30 |
| Broj sudionika u ugovorenim projektima solidarnosti | Broj sudionika u projektima solidarnosti koji su ugovoreni u okviru dotičnoga Poziva | broj | 100 | AMPEU | 150 | 165 |

**A818064 ERASMUS – PROJEKTI ZA KORISNIKE OBRAZOVANJE OD 2021. DO 2027.**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818064 | 32.184.149 | 37.866.468 | 36.310.433 | 95,89 | 112,82 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013., Ugovori s Europskom komisijom o provedbi programa i projekata.

**Opis aktivnosti**

Erasmus+ je najveći program Europske unije za obrazovanje, osposobljavanje, mlade i sport nastavlja svoje djelovanje i u novom projektnom razdoblju od 2021. do 2027. godine. Program je posebno usmjeren povezivanju obrazovanja, osposobljavanja i sektora mladih s poslovnim sektorom te je otvoren za njihove zajedničke projekte. Aktivnosti programa Erasmus+ u novom programskom razdoblju nude mogućnosti međunarodne mobilnosti za pojedince, među ostalim provođenje razdoblja studija u inozemstvu, obavljanje stručne prakse, stručna usavršavanja i osposobljavanja, rada na zajedničkim projektima u području visokog, strukovnog obrazovanja i osposobljavanja, općeg obrazovanja i obrazovanja odraslih.

Agencija je tijekom 2024. godine raspisivala natječaje za prijavu projektnih prijedloga te provela njihovu evaluaciju, sklopila ugovore s odabranim korisnicima, provodila nadzor nad provedbom ugovorenih projekata, vršila isplate predujmova i završnih isplata korisnicima, organizirala informativna i promotivna događanja u fizičkom obliku kao i u *online* obliku te savjetovala sve korisnike tijekom prijave i provedbe projekata. Tijekom 2024. ukupno je isplaćeno 463 predujma za projekte s drugog natječajnog roka za natječajnu 2023. godinu i prvog roka za natječajnu 2024. godinu. Također, analizirana su završna izvješća i isplaćeno je 478 završnih isplata vezanih uz natječajne godine 2021. - 2023. natječajne godine. Izvršenje u 2024. godini povećalo se u odnosu na 2023. godinu s obzirom na povećanja budžeta za ugovaranje te dospijeće većeg broja završnih izvješća prethodnih natječajnih godina na obradu i analizu.

Agencija je u 2024. godini financirala sudjelovanje sudionika na sveukupno 32 *sending* aktivnosti osposobljavanja i suradnje. Također, Agencija je organizirala 8 *hosting* aktivnosti; 6 nacionalnih aktivnosti (radionica *Prvi korak u svijet E+ projekata uključivanja i raznolikosti, Godišnja konferencija za područje visokog obrazovanja*, tematski sastanak *Na valu digitalizacije – mogućnosti i izazovi*, trening *Okoliš i borba protiv klimatskih promjena u KA2 projektima*, KA120 trening za povećanje kvalitete ocjenjivanja prijava i online KA2 trening za povećanje kvalitete ocjenjivanja prijava) te 2 međunarodne aktivnosti (*Inclusion ACAdemy* i događanje *Naglašavanje virtualnih i inkluzivnih dimenzija kombiniranih intenzivnih programa*).

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena** **vrijednost 2024.** |
| Broj ugovorenih KA1 projekata za područje obrazovanja i osposobljavanja | Broj KA1 projekata u području obrazovanja i osposobljavanja koji su ugovoreni u okviru dotičnoga Poziva  | Broj | 380 | AMPEU | 400 | 435 |
| Broj sudionika u ugovorenim KA1 projektima za područje odgoja i općeg obrazovanja | Broj nastavnog/nenastavnog osoblja te učenika u KA121/122-SCH projektima koji su ugovoreni u okviru dotičnoga Poziva | Broj | 2.500 | AMPEU | 2.600 | 2.988 |
| Broj sudionika u ugovorenim KA1 projektima za područje strukovnog obrazovanja i osposobljavanja | Broj učenika te nastavnog/nenastavnog osoblja u KA121/122-VET projektima koji su ugovoreni u okviru dotičnoga Poziva  | Broj | 2.300 | AMPEU | 2.400 | 2.947 |
| Broj sudionika u ugovorenim KA1 projektima za područje visokog obrazovanja | Broj studenata te nastavnog/nenastavnog osoblja u KA131/ KA171 projektima koji su ugovoreni u okviru dotičnoga Poziva | Broj | 5.400 | AMPEU | 5.600 | 5.593 |
| Broj sudionika u ugovorenim KA1 projektima za područje obrazovanja odraslih | Broj nastavnog/nenastavnog osoblja te polaznika u KA121/122 - AE projektima koji su ugovoreni u okviru dotičnoga Poziva | Broj | 320 | AMPEU | 370 | 516 |
| Broj ugovorenih KA2 projekata za područje obrazovanja i osposobljavanja | Broj KA2 projekata u području obrazovanja i osposobljavanja koji su ugovoreni u okviru dotičnoga Poziva | Broj | 35 | AMPEU | 42 | 34 |

**A818065 ERASMUS – PROJEKTI ZA KORISNIKE MLADI OD 2021. DO 2027.**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818065 | 5.866.448 | 6.897.330 | 6.346.795 | 92,02 | 108,19 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013., Ugovori s Europskom komisijom o provedbi programa i projekata.

**Opis aktivnosti**

Erasmus+ je najveći program Europske unije za obrazovanje, osposobljavanje, mlade i sport nastavlja svoje djelovanje i u novom projektnom razdoblju od 2021. do 2027. godine. Program je posebno usmjeren povezivanju obrazovanja, osposobljavanja i sektora mladih s poslovnim sektorom te je otvoren za njihove zajedničke projekte. Program Erasmus+ u novom programskom razdoblju za područje mladih pruža mogućnosti neformalnog i informalnog obrazovanja kroz ključnu aktivnost 1 - projekata mobilnosti za mlade (razmjene mladih) i osoba koje rade s mladima (mobilnost osoba koje rade s mladima), aktivnosti sudjelovanja mladih, ključnu aktivnost 2 - projekata malih i suradničkih partnerstava.

Agencija je tijekom 2024. godine raspisivala natječaje za prijavu projektnih prijedloga te provela njihovu evaluaciju, sklopila ugovore s odabranim korisnicima, provodila nadzor nad provedbom ugovorenih projekata, vršila isplate predujmova korisnicima, organizirala informativna i promotivna događanja u fizičkom obliku kao i u *online* obliku te savjetovala sve korisnike tijekom prijave i provedbe projekata. Tijekom 2024. ukupno je isplaćeno 96 predujmova za projekte s drugog natječajnog roka za 2023. godinu i prvog natječajnog roka za 2024. godinu. Također, analizirana su završna izvješća i isplaćeno je 100 završnih isplata vezanih uz natječajne godine 2021. - 2023.

Agencija je financirala sudjelovanje 296 sudionika na sveukupno 59 Aktivnosti osposobljavanja i suradnje - TCA, od toga 2 međunarodne *hosting* aktivnosti („*Do IT in Youth Work“ i „EUmbrace Journey“)* i 3 nacionalne hosting aktivnost („Misli veliko, počni malo“, „Aktivni mladi za aktivnu zajednicu“ i „Na valu digitalizacije“). Uz navedene *hosting* aktivnosti, Agencija je poslala sudionike na 54 *sending* aktivnosti, koje su se održale u rezidencijalnom obliku. U sklopu TCA financirano je i sudjelovanje u RAY istraživanjima.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena** **vrijednost 2024.** |
| Broj ugovorenih KA1 projekata za područje mladih | Broj KA151, KA152, KA153, KA154 te KA155 projekata koji su ugovoreni u okviru dotičnoga Poziva | broj | 65 | AMPEU | 72 | 78 |
| Broj sudionika u ugovorenim KA1 projektima za područje mladih | Broj mladih/osoba koje rade s mladima u KA151, KA152, KA153, KA154 te KA155 projektima koji su ugovoreni u okviru dotičnoga Poziva | broj | 4.300 | AMPEU | 4.500 | 6.665 |
| Broj ugovorenih KA2 projekata za područje mladih | Broj KA2 projekata u području mladih koji su ugovoreni u okviru dotičnoga Poziva | broj | 15 | AMPEU | 18 | 14 |

**A818070 - PROVEDBA EUROPASS I EUROGUIDANCE**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818070 | 87.675 | 124.643 | 54.166 | 43,46 | 61,78 |

Zakonske i druge pravne osnove

Zakon o Agenciji za mobilnost i programe EU; Ugovor s Europskom komisijom o provedbi Europass i Euroguidance inicijative; Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013, Odluka (EU) 2018/646 Europskog parlamenta i Vijeća od 18. travnja 2018. o zajedničkom okviru za pružanje boljih usluga za vještine i kvalifikacije (Europass) i o stavljanju izvan snage Odluke br. 2241/2004/EC.

**Opis aktivnosti:**

Nacionalni Europass Centar pruža potporu predstavljanju znanja, vještina i kvalifikacija stečenih tijekom razdoblja mobilnosti u inozemstvu i tijekom razdoblja formalnog obrazovanja u matičnoj državi. Europass se sastoji se od dokumenata „mobilnost“, „dopunska isprava o studiju“ i „prilog svjedodžbi“, a od srpnja 2020. dostupan je kao web portal, odnosno besplatni online alat za predstavljanje vještina i planiranje učenja ili karijere u Europi u sklopu kojeg se izrađuje i najpoznatiji Europass dokument „životopis“.

Euroguidance je europska mreža nacionalnih centara za podršku profesionalnom usmjeravanju. Usmjeren je na poticanje međunarodne mobilnosti osoba u obrazovanju i osposobljavanju te razmjenu iskustva u vezi raznih metodologija i praksi u drugim europskim zemljama.

Zajedničke aktivnosti centara uključivale su sudjelovanje na 2 studijska posjeta, 1 fizičkom sastanku Europass srednjoeuropskog klastera, 3 inozemna fizička sastanka Europass i Euroguidance mreže s Europskom komisijom, 2 online sastanka Europassove radne skupine za komunikaciju i promociju, 5 online sastanka Euroguidanceove radne skupine za europsku dimenziju mobilnosti, sudjelovanje na 2 online i 1 fizičkom sastanku Savjetodavne skupine o Europassu, te sudjelovanje na 1 fizičkom sastanku mreža Euroguidance, Europass i EQF u organizaciji Europske komisije o temama povezanim s provedbom programa za sve tri mreže u razdoblju 2024.-2026.

Centri su također organizirali 8 tuzemnih događanja s naknadama za vanjske suradnike i pružatelje usluga (uključujući honorare stručnjaka, troškove reprezentacije, najma opreme i prostora) na kojima je sudjelovalo 168 sudionika, od čega 2 fizička i 6 *online*, suorganizirali 1 tuzemno fizičko događanje u suradnji s eTwinningom, na kojem je sudjelovalo 85 sudionika i gostovali na 2 tuzemna događanja od čeka jedno online i jedno fizičko događanje. Centri su također bili uključeni u suorganizaciju 1 inozemnog fizičkog događanja te su sudjelovali na jednom inozemnom događanju u svrhu stručnog usavršavanja.

Promocija Euroguidancea i Europass alata odvijala se putem dostupnih komunikacijskih kanala, poput mrežnih stranica [www.ampeu.hr](http://www.ampeu.hr), [www.europass.hr](http://www.europass.hr), te društvenih mreža (Facebook, Youtube, Instagram i LinkedIn). Hrvatski Europass i Euroguidance centar sudjelovali su u izradi zajedničkih agencijskih promo materijala te su izradili 1 informativni letak na hrvatskom i engleskom jeziklu te su organizirali 3 kampanje na društvenim mrežama u svrhu promocije svojih aktivnosti, i sudjelovali u izradi zajedničkih agencijskih promo materijala.

Uz to, objavljeno je 1 istraživanje nacionalnog obuhvata na temu profesionalnog usmjeravanja i razvoja karijernih vještina u strukovnom obrazovanju i osposobljavanju, kao i 1 interna analiza svih Euroguidance edukacija od 2013. do 2024. godine, čiji su uvidi doprinijeli jasnijem strateškom usmjeravanju budućih edukacija.

Objavljeni su novi dokumenti Europass prilog svjedodžbi (na hrvatskom i engleskom jeziku) za 32 postojeće i 7 novih kvalifikacija iz područja strukovnog obrazovanja. Broj priloga svjedodžbi koji se objavljuju određuje Ministarstvo znanosti, obrazovanja i mladih za svaku školsku godinu.

Centri su također nastavili s uobičajenim administriranjem hrvatske mrežne stranice Europassa, [www.europass.hr](http://www.europass.hr) (uključujući troškove *web hostinga* i domene), potporom izradi dokumenta Europass mobilnost kroz aplikaciju na hrvatskoj mrežnoj stranici te sa zajedničkim ažuriranjem europske mrežne stranice Euroguidance mreže, [www.euroguidance.eu](http://www.euroguidance.eu).

Općenito, na niži indeks izvršenja proračuna utjecalo je nekoliko faktora:

Euroguidance/Europass je sistematizacijom koja je stupila na snagu u ožujku 2024. prešao u novoosnovani odjel, te je bilo je potrebno vrijeme da on postane potpuno operativan, što je uključivalo preraspodjelu dosadašnjeg i zapošljavanje novog osoblja, uspostavu procesa, te postavljanje administrativnih okvira. To je dovelo do privremenog usporavanja provedbe programa i planirane potrošnje. Unatoč tome, neće biti značajnih posljedica slabije potrošnje, s obzirom da Euroguidance/Europass ima paušalni (*lump sum*) proračun, u kojem je bitno ostvarenje planiranih indikatora u trogodišnjem razdoblju od 2024. do 2026. godine.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena vrijednost za 2024.** |
| Broj stručnih suradnika odgojno-obrazovnih ustanova koji su sudjelovali na aktivnostima informiranja i stručnog usavršavanja | Stručni suradnici psiholozi i pedagozi, stručni suradnici ostalih profila koji u odgojno-obrazovnim ustanovama pružaju usluge profesionalog usmjeravanja posredstvom Euroguidance centra sudjeluju na seminarima, info danima i webinarima u svrhu informiranja i stručnog usavršavanja | Broj | 270 | AMPEU/ Euroguidance/Europass | 275 | 168 |
| Broj organiziranih informativnih i edukativnih aktivnosti  | Organiziranjem edukativnih aktivnosti (seminari, info dani i webinari) promiču se europske dimenzije u profesionalnom usmjeravanju i stručno usavršavanje dionika u području profesionalnog usmjeravanja. | Broj | 7 | AMPEU/ Euroguidance/Europass | 8 | 8 |
| Broj izrađenih dokumenata Europass mobilnosti | Europass mobilnost je dokument koji se kao potvrda mobilnosti izrađuje samo na nacionalnim Europass stranicama.  | Broj  | 2.000 | AMPEU /Euroguidance/Europass mrežna stranica | 2.050 | 3.403 |
| Broj izdanih Europass priloga svjedodžbi | Dokument Europass prilog svjedodžbi izrađuje se u suradnji s MZOM, AZOO te ASOO. MZOM utvrđuje broj strukovnih kvalifikacija za koje je potrebno izraditi priloge svjedodžbi u određenoj školskoj godini, nakon čega se pristupa izradi dokumenta. | Broj  | 38 | AMPEU/ Euroguidance /Europass mrežna stranica | 39 | 39 |

**A818071 - VET RADNA SKUPINA**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818071 | 14.483 | 37.456 | 36.224 | 96,71 | 250,10 |

Zakonske i druge pravne osnove

Zakon o Agenciji za mobilnost i programe EU, Ugovori s Europskom komisijom o provedbi programa i projekata., Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013.

**Opis aktivnosti:**

Ova aktivnost provodi se svake godine od 2022., a kao nastavak EU projekta pod nazivom Radna skupina stručnjaka za ECVET.

Članovi Radne skupine za strukovno obrazovanje su tijekom 2024. godine održali 3 koordinacijska sastanka. Na prvom sastanku, u ožujku, razgovaralo se o novom programskom razdoblju (post 2027.) i aktivnostima te je usvojen je godišnji program rada, koji je podrazumijevao održavanje radionica, savjetovanja korisnika i/ili prijavitelja i izradu materijala korisnih za provedbu projekata Erasmus+. Drugi (lipanj) i treći sastanak (prosinac) bili su posvećeni dogovorima o operacionalizaciji godišnjeg programa rada. Jedan sastanak je održan virtualno (putem platforme Zoom), a dva u fizičkom obliku – u prostorijama Agencije.

Tijekom 2024. održano je ukupno 8 radionica, od čega 4 u vezi s osiguranjem kvalitete u projektima (planiranje, provedba i učinak mobilnosti), po jedna na temu standarda kvalitete u projektima mobilnosti učenika i osoblja, provedbe KA1 akreditiranih projekata i provedbe projekta u formatu KA2 Mala partnerstva, dok je jedna radionica održana u svrhu razmjene znanja i dobrih praksi u djelokrugu Radne skupine. Na radionicama je sudjelovalo nešto više od 210 sudionika, u prvom redu strukovnih nastavnika, ravnatelja i projektnih koordinatora, koji provode međunarodne mobilnosti učenika u području strukovnog obrazovanja i osposobljavanja u sklopu programa Erasmus+ ili su zainteresirani za provedbu. Sudionici su u evaluacijama izrazili zadovoljstvo održanim radionicama. Četiri radionice održane su uživo, a 4 virtualno (platforma Zoom i sustav EMA).

Održano je više od 20 pojedinačnih savjetovanja korisnika ili potencijalnih prijavitelja (uživo i virtualno), a tijekom godine redovito su se objavljivale važne informacije vezane za djelovanje Radne skupine i korisni materijali za provedbu projekata koje su izradili članovi.

Tijekom 2024. godine koordinator i članovi Radne skupine sudjelovali su na 2 međunarodna događanja tematski relevantna za njihov rad – sastanak koordinatora i članova Radnih skupina u organizaciji mađarske nacionalne agencije održan u prosincu 2024., a koji je poslužio razmjeni iskustva i dobrih praksi vezanih za Radnu skupinu te, kao i prethodne godine, TCA *Apprenticeship mobility in Europe*, održan od 12. do 15. studenoga 2024. u Francuskoj. Osim toga, u studenome 2024. sudjelovali su i na konferenciji “*Micro-credentials: What, Why, Who, and How?*” na Cipru.

Pokazatelji rezultata za broj sudionika na održanim radionicama nešto je niži u odnosu na ciljanu vrijednost za 2024. godinu. Razlog tome je što su se određene aktivnosti u 2024. godini više usmjeravale na individualno savjetovanje korisnika (odrađeno 20 savjetovanja u 2024. godini) ili na izradu virtualnih materijala, te dijelom zbog sve manje baze potencijalnih korisnika programa Erasmus+ za područje strukovnog obrazovanja i osposobljavanja (više od trećine svih pružatelja SOO u RH već posjeduje Erasmus akreditaciju u području SOO).

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena vrijednost za 2024.** |
| Broj sudionika na održanim radionicama  | Radna skupina za strukovno obrazovanje u suradnji s AMPEU, organizira i provodi radionice s ciljem promocije europskih alata za međunarodno učenje, osiguravanje kvalitete i priznavanje ishoda učenja | broj | 245 | AMPEU | 250 | 210 |

**A818073 - SALTO REFERENTNI CENTAR ZA TEMU UKLJUČIVOSTI U PODRUČJU OBRAZOVANJA NA EUROPSKOJ RAZINI**

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818073 | 187.167 | 296.153 | 178.981 | 60,44 | 95,63 |

Zakonske i druge pravne osnove

Zakon o Agenciji za mobilnost i programe EU, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013., Ugovori s Europskom komisijom o provedbi programa i projekata.

**Opis aktivnosti:**

Ova aktivnost provodi se svake godine od 2022. U sklopu provedbe programa Erasmus+ za programsko razdoblje 2021.-2027., Europska komisija je u travnju 2022. Agenciju imenovala europskim SALTO resursnim centrom za uključivanje i raznolikost u području obrazovanja. Sukladno trenutnom imenovanju, rad SALTO resursnog centra trajat će do kraja 2027. godine uz perspektivu nastavka rada i u programskom razdoblju nakon 2027.

SALTO resursni centar za uključivanje i raznolikost pruža podršku na temu uključivanja i raznolikosti agencijama u 33 zemlje koje provode Erasmus+ program u području obrazovanja i osposobljavanja i drugim dionicima na europskoj razini do kraja programskog razdoblja.SALTO centar je tijekom 2024. radio na šest radnih paketa.

1. Sastanci službenika za uključivanje i raznolikost: Kako bi se potaknula razmjena informacija i dobre prakse te stvorile prilike za usvajanje novih znanja i kompetencija, SALTO je tijekom 2024. održao ukupno 3 sastanka službenika za uključivanje i raznolikost.

2. Mentoriranje nacionalnih agencija: SALTO centar je nastavio pružati uslugu mentoriranja nacionalnih agencija u izradi ili prilagođavanju strategija i akcijskih planova za uključivanje i raznolikost. Proces mentoriranja sastojao se u održavanju 9 sastanaka predstavnika 4 nacionalnih agencija s vanjskim stručnjacima koji su im davali stručne smjernice za izradu i prilagođavanje strategija i akcijskih planova.

3. Izrada materijala za evaluatore: S ciljem daljnjeg jačanja kapaciteta vanjskih ocjenjivača, SALTO je izradio e-tečaj za vanjske ocjenjivače u suradnji s CARNET-om, a na temelju prethodno izrađenog priručnika za vanjske ocjenjivače sa smjernicama za prepoznavanje i ocjenjivanje inkluzivne dimenzije projekata u okviru Ključne aktivnosti 1 u područjima općeg obrazovanja, strukovnog obrazovanja i osposobljavanja, visokog obrazovanja i obrazovanja odraslih. Cilj tečaja je poboljšati razumijevanje uključivosti i raznolikosti među ocjenjivačima kako bi se osigurala kvalitetnija evaluacija.

4. Savjetovanje visokoškolskih ustanova: Kako bi unaprijedio napore visokoškolskih ustanova u Europi na području uključivosti, SALTO je u suradnji s nizozemskom nacionalnom agencijom promovirao alat Erasmus+ *Inclusion Scan* uz dodatnu mogućnost konzultacija sa stručnjacima. Osnovan je tim stručnjaka, organizirani sastanci s osobljem visokoškolskih ustanova te je 6 institucija sudjelovalo u procjeni i savjetovanjima. U individualnim savjetovanjima dobili su prilagođenu podršku i smjernice za jačanje dimenzije uključivosti kroz izradu akcijskog plana, uz naknadno praćenje nakon šest mjeseci. SALTO će nastaviti promovirati ovaj alat i konzultacije kako bi još više institucija imalo priliku analizirati i poboljšati svoje inkluzivne prakse.

5. Izrada publikacija i alata: U skladu s planom za 2024., SALTO centar je napravio ukupno 6 materijala. U suradnji s ostalim SALTO centrima koji se bave horizontalnim prioritetima u programu Erasmus+ napravljena je publikacija za prijavitelje i korisnike sa smjernicama za jačanje adresiranja sva četiri horizontalna prioriteta u prijavama/projektima, a u suradnji sa slovenskom nacionalnom agencijom za škole u području općeg i strukovnog obrazovanja izrađen je alat koji daje savjete za jačanje inkluzivnosti projekata. Pripremljeni su i materijali: smjernice za uspostavu službenika za uključivost i raznolikost na visokoškolskim ustanovama, opis radnog mjesta službenika za uključivost i raznolikost u nacionalnim agencijama, sažetak s informacijama o ciljanim skupinama koje imaju pravo na dodatna financijska sredstva za uključivost u visokom obrazovanju za 33 europske zemlje, dokument sa smjernicama i savjetima nacionalnim agencijama o ključnim aspektima prilikom planiranja i provedbe aktivnosti osposobljavanja i suradnje usmjerenih na uključivost.

6. Promocija, vidljivost i međunarodna suradnja: U svrhu promocije uključivosti u programu Erasmus+ na SALTO mrežnim stranicama objavljene su 4 inspirativne priče o uspješnim projektima sa snažnom inkuzivnom komponentom (2 intervjua, 2 videomaterijala). Mrežna stranica je kontinuirano ažurirana svim relevantnim informacijama i resursima koje je razvio SALTO ili drugi dionici. SALTO je pokrenuo vlastitu stranicu na društvenim mrežama na kojoj objavljuje informacije o uključivosti i raznolikosti te vlastitom radu. SALTO centar aktivno je sudjelovao u različitim oblicima međunarodne suradnje kroz cijelu 2024. godinu (unutar mreže SALTO centara, sudjelovanje u aktivnostima osposobljavanja i suradnje promoviranjem uključivosti i raznolikosti u programu Erasmus+ i rezultata vlastita rada, suradnja s drugim relevantnim dioncima i sudjelovanje na drugim relevantnim događanjima).

Svi planirani pokazatelji su ostvareni, a izvršenje financijskog plana je stabilno u odnosu na izvršenje prethodne godine te pokazuje nešto manji postotak od stvarnog izvršenja jer se aktivnosti koje su provedene krajem godine plaćaju početkom naredne godine. Sufinanciranje SALTO centra od strane Europske komisije provodi se po principu paušalnog iznosa koji se dodjeljuje u skladu s planiranim aktivnostima te se prema EK završno izvještava samo o provedenim aktivnostima i njihovim pokazateljima.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena vrijednost za 2024.** |
| Broj objavljenih publikacija | Broj publikacija koje je resursni centar SALTO objavio na temu uključivanja i raznolikosti  | broj | 3 | AMPEU | 4 | 6 |
| Broj održanih događanja | Broj održanih događanja koji su organizirani u svrhu promocije prioriteta uključivanja i raznolikosti i pružanja podrške  | broj | 15 | AMPEU | 17 | 20 |

#### A818075 - ERASMUS - PROJEKTI ZA KORISNIKE PODRUČJA SPORT OD 2021. DO 2027.

|  |  |  |  |  |  |
| --- | --- | --- | --- | --- | --- |
|  | Izvršenje 2023. (€) | Plan 2024. (€) | Izvršenje 2024. (€) | Indeks izvršenja 2024. | Indeks izvršenja 2024./2023. |
| A818075 | 82.690 | 120.000 | 105.788 | 88,16 | 127,93 |

**Zakonske i druge pravne osnove**

Zakon o Agenciji za mobilnost i programe EU, Uredba (EU) 2021/817 Europskog parlamenta i Vijeća od 20. svibnja 2021. o uspostavi programa Unije za obrazovanje i osposobljavanje, mlade i sport Erasmus+ te o stavljanju izvan snage Uredbe (EU) br. 1288/2013., Ugovori s Europskom komisijom o provedbi programa i projekata.

**Opis aktivnosti:**

Erasmus+ je najveći program Europske unije za obrazovanje, osposobljavanje, mlade i sport nastavlja svoje djelovanje i u novom projektnom razdoblju od 2021. do 2027. godine. Program obuhvaća i aktivnosti u području sporta, čime se promiče sudjelovanje u sportu, fizičkim aktivnostima i volonterskom djelovanju. Projekti mobilnosti u području sporta pružaju mogućnost za profesionalni razvoj trenera i ostalog osoblja (plaćenog i volonterskog) u lokalnom, amaterskom, sportu kroz sudjelovanje u praćenju rada ili treniranja drugog kluba u inozemstvu.

Agencija je tijekom 2024. godine raspisivala natječaje za prijavu projektnih prijedloga te provela njihovu evaluaciju, sklopila ugovore s odabranim korisnicima, provodila nadzor nad provedbom ugovorenih projekata, vršila isplate predujmova korisnicima, organizirala informativna i promotivna događanja u fizičkom obliku kao i u *online* obliku te savjetovala sve korisnike tijekom prijave i provedbe projekata. Tijekom 2024. ukupno je ugovoreno 12 projekata s natječajnog roka za 2024. godinu. Također, analizirana su 4 završna izvješća korisnika. Izvršenje u 2024. godini znatno se povećalo u odnosu na 2023. s obzirom na povećanja budžeta za ugovaranje te dospijeće završnih izvješća prethodne natječajne godine na obradu i analizu.

**Pokazatelji rezultata**

|  |  |  |  |  |  |  |
| --- | --- | --- | --- | --- | --- | --- |
| **Pokazatelj rezultata** | **Definicija** | **Jedinica** | **Polazna vrijednost** | **Izvor podataka** | **Ciljana vrijednost za 2024.** | **Ostvarena vrijednost za 2024.** |
| Broj ugovorenih projekata u području sporta | Broj projekata u području sporta ugovorenih u okviru dotičnoga Poziva | broj | 8 | AMPEU | 10 | 12 |
| Broj sportskog osoblja / trenera koji su sudjelovali u aktivnostima profesionalnog razvoja u inozemstvu uz potporu programa Erasmus+ | Mjeriti na godišnjoj bazi obuhvat sportskog osoblja koji sudjeluju u aktivnostima profesionalnog razvoja u inozemstvu uz potporu programa Erasmus+. | broj | 30 | AMPEU | 45 | 72 |